b'\n_START_ARTICLE_\nV kaverni (Bevk)\n_START_SECTION_\nUprizoritve\n_START_PARAGRAPH_\nKrstno je bila uprizorjena 5. aprila 1973/74 v Komorni dvorani gledali\xc5\xa1\xc4\x8da v Novi Gorici. Zaigrali so jo v sklopu Gori\xc5\xa1kega sre\xc4\x8danja malih odrov, do\xc5\xbeivela pa je pet ponovitev. V gledali\xc5\xa1kem listu stoji podatek, da je bila pred tem interno uprizorjena \xc5\xbee v \xc5\xa1tudijskem letu 1969/70 na AGRFT v Ljubljani.\n_START_SECTION_\nVsebina\n_START_PARAGRAPH_\nDrama ka\xc5\xbee na grozote prve svetovne vojne. Dogaja se v kaverni na So\xc5\xa1ki fronti, kjer se skriva nekaj vojakov. Narednik Jo\xc5\xbee se je vrnil z dopusta, zastopal je bil svojega starej\xc5\xa1ega brata pri poroki z dekletom, za katerim sta v\xc4\x8dasih oba gledala. Toneta zdaj mu\xc4\x8di sum, da ga je brat zastopal tudi v postelji. Jo\xc5\xbee ne re\xc4\x8de ni\xc4\x8d dolo\xc4\x8dnega, tovari\xc5\xa1i pa opolzko namigujejo - \xc4\x8dlovek je tem ve\xc4\x8dje prase, \xc4\x8dim bli\xc5\xbee smrti je. Sovra\xc5\xbena ofenziva je, topovi nenehno grmijo, ko bodo utihnili, bo sovra\xc5\xbenik napadel. Telefonist prejme povelje, da naj okrepijo stra\xc5\xbeo, ta bo morala sovra\xc5\xbeniku prepre\xc4\x8diti dostop do kaverne, sicer so vsi izgubljeni. Ker se za stra\xc5\xbeo nih\xc4\x8de sam ne javi, saj naloga pomeni skoraj gotovo smrt, Jo\xc5\xbee dolo\xc4\x8di brata. Tone se upira, prosi tovari\xc5\xa1e, naj ga vendar kdo zamenja, a vsi surovo planejo nanj, ne bodo umrli namesto njega! Tone jim vr\xc5\xbee v obraz, da so volkovi, in odide, nato pa od zunaj zasuje vrata: poginejo naj z njim vred, ki ga neusmiljeno mu\xc4\x8di dvom - Jo\xc5\xbee, si spal z mojo \xc5\xbeeno ali ne? Jo\xc5\xbee pove, da ni spal, \xc4\x8deprav dekle ljubi in je ona imela solze v o\xc4\x8deh, med njima je bila prava ljubezen, Tonetu pa je \xc5\xa1lo predvsem za njen grunt! Tovari\xc5\xa1i Toneta rotijo, naj jih ne pusti zasute in obsojene, ko pa v odgovor dobijo samo blazen krohot, za\xc4\x8dnejo v paniki iskati krivca: je to Bog, matere, ki so jih rodile, cesar, tisti, ki se ti\xc5\xa1\xc4\x8dijo doma, na varnem? Ne, narednik je kriv, kot predpostavljeni bi jih bil dol\xc5\xbean re\xc5\xa1iti! Jo\xc5\xbeetu potrgajo zvezde z epolet, v besnem obupu ga ubijejo, a to jih ne re\xc5\xa1i predsmrtne groze: eni molijo in se spovedujejo svojih grehov, drugi kolnejo, dokler bobnenje zunaj ne potihne. Zdaj vedo, da jim ostaja le \xc5\xa1e nekaj minut, v smrtnem strahu se kr\xc4\x8devito stisnejo skupaj. Zagrmi eksplozija, zakloni\xc5\xa1\xc4\x8de se spremeni v mrtvo duplino s krvave\xc4\x8dimi telesi.\n_START_SECTION_\nV globini\n_START_PARAGRAPH_\nFrance Koblar v delu Slovenska dramatika II govori o drami V kritju, ki naj bi bila tista prva verzija Bevkovega dela iz Ljubljanskega zvona. Po snovi je naturalisti\xc4\x8dna, po obliki pa ekspresionisti\xc4\x8dna, saj se osredoto\xc4\x8da na razmerja med osebami. Poimenovana sta le dva dramska lika, Jo\xc5\xbee Grivar (narednik) in njegov brat Tone Grivar, ostale osebe so brez imen (Nekdo, Prvi, Drugi, Tretji, \xc4\x8cetrti, Peti, Eden izmed njih, Drugi izmed njih, Tretji izmed njih, Glas iz kota, Drugi glas iz kota, Nekdo iz kota, Ve\xc4\x8d glasov, Vsi). Prva in ostale verzije se razlikujejo le po naslovu in nekaj izpu\xc5\xa1\xc4\x8denih osebah (Nekdo, Eden izmed njih, Drugi izmed njih, Tretji izmed njih, Glas iz kota, Nekdo iz kota, Ve\xc4\x8d glasov), vsebinskih razlik ni.'